<classify> MKURUGENZI wa Huduma za Kinga, Wizara ya Afya, Maendeleo ya Jamii, Jinsia, Wazee na Watoto, Dk Leonard Subi ameagiza mikoa yote nchini kuendesha operesheni maalumu za ukaguzi wa sehemu za kuuzia chakula, nyumba za kulala wageni, mabucha, masoko na kuchukua hatua stahiki kwa mujibu wa sheria ya afya ya jamii ya mwaka 2009.Pia aliwataka maofisa afya kutotumia nguvu au kudai rushwa wakati wa kufanya ukaguzi huo. Dk Subi alitoa maagizo hayo katika mkutano wake na waandishi wa habari, lengo likiwa ni kuboresha hali ya usafi wa mazingira na kusema ni vyema maofisa afya mikoa yote kufanya ukaguzi wa kina ili kuiepusha nchi na magonjwa ya mlipuko.Aidha, Dk Subi aliagiza vyombo vya usafiri mabasi, meli, majahazi, bajaji vikaguliwe ili kubaini uzingatiaji wa usafi wa vyombo hivyo na upuliziaji dawa ya kuua wadudu ufanyike na cheti maalumu cha kuthibitisha ukaguzi kitolewe.Vyombo ambavyo vitabainika kuwa na uchafu uliokithiri visiruhusiwe kutoa huduma na pia vitozwe faini kwa mujibu wa sheria ya afya ya jamii, alisema.Dk Subi aliagiza ufanyike ukaguzi wa kaya kwa kaya maeneo yote nchini na hatua stahiki zichukuliwe kwa watakaobainika kwenda kinyume cha kanuni za afya ikiwemo matumizi ya vyoo bora, udhibiti wa taka ngumu, maji taka na usafi wa mazingira wanayoishi kwa ujumla.Alitaka pia ufanyike ukaguzi maalumu katika taasisi zote za umma na binafsi kuhakiki hali ya usafi wa mazingira na zitakazobainika kutozingatia usafi zichukuliwe hatua kali za kisheria.Kila kiongozi wa mtaa au kijiji ahakikishe eneo lake la utawala linakuwa katika hali ya usafi ikiwa ni pamoja na kuondosha mazalia ya wadudu, kufyeka nyasi na vichaka vilivyopo karibu na makazi ya watu, kusafisha mitaro ya maji taka na kudhibiti tatizo na utiririshaji maji taka. Tabia ya kutiririsha maji yaka imekuwa sugu katika baadhi ya maeneo hapa nchini hususani jiji la Dar es Salaam ambapo kila kona ya jiji kuna harufu mbaya ambayo ni kero kwa wakazi,alisema.Dk Subi alisema wizara kwa kushirikiana na Tamisemi itaongoza operesheni usafi kwa jiji la Dodoma ambapo yeye binafsi atashiriki. Alizitaka pia Halmashauri ziongeze mikakati zaidi na ufuatiliaji wa magonjwa yanayoenezwa kwa njia ya chakula mfano sumukuvu ambayo imekuwa ikijitokeza katika mikoa inayolima nafaka na mazao ya jamii ya mahindi na mikunde ambayo ni Manyara, Dodoma, Tabora, Kigoma, Ruvuma na Morogoro. Vile vile Dk Subi pia aliwataka wamiliki wote wa majengo ya biashara ya vyakula wahakikishe wanasajiliwa na Baraza la Afya Mazingira kw amujibu wa sheria namba 20 ya mwaka 2007.  <topic>: KITAIFA 